input: DEĊIŻJONI TAL-KUMITAT POLITIKU U TA' SIGURTÀ EUBAM LIBYA/2/2014
  tal-14 ta’ Jannar 2014
  dwar l-aċċettazzjoni tal-kontribuzzjonijiet ta' Pajjiżi terzi għall-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya)
  (2014/17/PESK)
  IL-KUMITAT POLITIKU U TA' SIGURTÀ,
  Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 38 tiegħu,
  Wara li kkunsidra d-Deċiżjoni tal-Kunsill 2013/233/PESK tat-22 ta’ Mejju 2013 dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (1) u b'mod partikolari l-Artikolu 10(3) tiegħu,
  Billi:
  (1)
  Skont l-Artikolu 10(3) tad-Deċiżjoni 2013/233/PESK, il-Kunsill awtorizza lill-Kumitat Politiku u ta' Sigurtà (“KPS”) biex jieħu d-deċiżjonijiet rilevanti dwar l-aċċettazzjoni ta' kontribuzzjonijiet għall-EUBAM Libya minn Stati terzi.
  (2)
  Il-Kmandant Ċivili tal-Operazzjonijiet irrakkomanda li l-KPS jaċċetta l-kontribuzzjoni proposta mill-Konfederazzjoni Svizzera għal EUBAM Libya u jqisha bħala waħda sinifikanti.
  (3)
  Il-Konfederazzjoni Svizzera għandha tiġi eżentata minn kontribuzzjonijiet finanzjarji għall-baġit ta' EUBAM Libya,
  ADOTTA DIN ID-DEĊIŻJONI:
  Artikolu 1
  Kontribuzzjonijiet ta' Stati Terzi
  1. Il-kontribuzzjoni mill-Konfederazzjoni Svizzera għall-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) hija aċċettata u għandha tkun meqjusa bħala waħda sinifikanti.
  2. Il-Konfederazzjoni Svizzera għandha tkun eżentata minn kontribuzzjonijiet finanzjarji għall-baġit ta' EUBAM Libya.
  Artikolu 2
  Dħul fis-seħħ
  Din id-Deċiżjoni għandha tidħol fis-seħħ fil-jum tal-adozzjoni tagħha.
  Magħmul fi Brussell, l-14 ta’ Jannar 2014.